3.

Odôvodnenie

k návrhu opatrenia Národnej banky Slovenska č. 6/1999, ktorým sa určujú podmienky na usmerňovanie platobnej bilancie Slovenskej republiky v znení neskorších predpisov

                                              
A. Všeobecná časť

Národná banka Slovenska predkladá návrh opatrenia na rozšírenie existujúcej sústavy platobných titulov pre inkasá a platby v cudzej mene a slovenskej mene, pre platby tuzemcov cudzozemcom, pre prevody medzi cudzozemcami a pre prevody cudzej meny medzi tuzemcami z dôvodu rozšírenia platobných titulov za účelom priblíženia sa  usmerneniu ECB/2004/15 zo 16. júla 2004 o požiadavkách Európskej centrálnej banky na štatistické výkazníctvo v oblasti štatistiky platobnej bilancie a medzinárodnej investičnej pozície a o výkaze medzinárodných rezerv, nariadeniu Európskeho parlamentu a Rady (ES)                      č. 184/2005 z 12. januára 2005 o štatistike Spoločenstva v oblasti platobnej bilancie, medzinárodného obchodu so službami a priamych zahraničných investícií a manuálu MMF                č. 5 o platobnej bilancii. 

Platobné tituly boli zmenené v skupine 6 – „Jednostranné prevody“ a v skupine                         7 - „ Transakcie s finančnými aktívami vo vzťahu k zahraničiu“. 

Navrhované opatrenie nebude mať dopad na štátny rozpočet, iné verejné financie, obyvateľov, hospodárenie podnikateľskej sféry a iných právnických osôb, na životné prostredie a nebude mať vplyv na zamestnanosť. Návrh opatrenia je vypracovaný v súlade s Ústavou Slovenskej republiky a všeobecne záväznými predpismi.

Doložka zlučiteľnosti

navrhovaného opatrenia Národnej banky Slovenska z.........2005, ktorým sa mení a dopĺňa opatrenie Národnej banky Slovenska č. 6/1999, ktorým sa určujú podmienky na usmerňovanie platobnej bilancie Slovenskej republiky v znení neskorších predpisov s právom Európskych spoločenstiev a právom Európskej únie

1. Navrhovateľ opatrenia:
Národná banka Slovenska

2. Názov navrhovaného opatrenia:
Opatrenie Národnej banky Slovenska z.........2005, ktorým sa mení a dopĺňa opatrenie Národnej banky Slovenska č. 6/1999, ktorým sa určujú podmienky na usmerňovanie platobnej bilancie Slovenskej republiky v znení neskorších predpisov

3. Záväzky Slovenskej republiky vo vzťahu k Európskym spoločenstvám a Európskej únii:
Zo Zmluvy o pristúpení (Aktu o podmienkach pristúpenia), ani z materiálu ohľadom určenia gestorstiev nevyplývajú žiadne záväzky pre SR.

4. Problematika návrhu opatrenia: 
a) je upravená v práve Európskych spoločenstiev v týchto právnych aktoch:

1.	usmernenie Európskej centrálnej banky ECB/2004/15 zo 16. júla 2004 o požiadavkách Európskej centrálnej banky na štatistické vykazovanie v oblasti štatistiky platobnej bilancie a medzinárodnej investičnej pozície a  o výkaze medzinárodných rezerv (Ú.v. EÚ L 354, 30/11/2004, str. 34-76) v platnom znení,
2.	nariadenie Európskeho parlamentu a Rady (ES) č. 184/2005 z 12. januára 2005 o štatistike Spoločenstva v oblasti platobnej bilancie, medzinárodného obchodu so službami a priamych zahraničných investícií (Ú.v. EÚ L 35, 08/02/2005, str. 23-55) v platnom znení
b) nie je upravená v práve Európskej únie.

5. Stupeň zlučiteľnosti návrhu opatrenia s právom Európskych spoločenstiev a právom Európskej únie:
Úplný

6.	Gestor (spolupracujúce rezorty):
bezpredmetné

7.	Účasť expertov pri príprave návrhu opatrenia a ich stanovisko k zlučiteľnosti návrhu opatrenia s právom Európskych spoločenstiev a právom Európskej únie (špecifikácie úrovne a spôsobu expertnej účasti, napr. komunikácie a pod.):
Na príprave opatrenia sa nezúčastnili experti.

 B. Osobitná časť

K čl. I

Platobné tituly boli zmenené v skupine 6  – „Jednostranné prevody“ a v skupine                              7 - „ Transakcie s finančnými aktívami vo vzťahu k zahraničiu“. 

K bodu 1.
V platobnom titule 637 (Zahraničné transfery s Európskou úniou) sa mení názov a obsahová náplň platobného titulu. Pôvodný platobný titul Program Phare je rozšírený o ďalšie všeobecné rozvojové granty s Európskou úniou, ktoré zahŕňajú granty bez zmienky špecifického projektu a s cieľom humanitnej pomoci, ktoré sú zaradené v platobnej bilancii ako bežné transfery a granty na reštrukturalizáciu, napríklad na podporu ekonomicky zaostalejších oblasti, patriace do kapitálových transferov.
K bodu 2.
Pôvodný platobný titul 693 (Finančné prevody) je zrušený, z dôvodu vypracovania nového metodického usmernenia označovania platobnými titulmi v skupine platobných titulov 7 a 8  (Transakcie s finančnými aktívami a pasívami vo vzťahu k zahraničiu), zverejneného v metodike výkazov devízovej štatistiky.

K bodu 3.
Nový platobný titul 793 ( Prevody komerčných bánk s NBS realizované cez zahraničné nostrá) samostatne vyčleňuje transakcie prevodov peňažných prostriedkov medzi komerčnými bankami a NBS v dôsledku prevodov prostriedkov štátnej pokladnice, čo spresní sektorové členenie finančných transakcií.

K čl. II.

Navrhuje sa, aby opatrenie nadobudlo účinnosť 1. januára 2006.